เชื่อมั่นเศรษฐกิจหลังเลือกตั้งวูบ หวั่นตั้งรัฐบาลใหม่วุ่น
ศูนย์วิจัยกสิกรไทย เปิดผลสำรวจประชาชนและนักลงทุนเชื่อมั่นเศรษฐกิจดีขึ้นลดลง และคิดว่าเศรษฐกิจไทยเหมือนเดิมเพิ่มมากขึ้น
8 พ.ค. 2562

ศูนย์วิจัยกสิกรไทย เปิดผลสำรวจประชาชนและนักลงทุนเชื่อมั่นเศรษฐกิจดีขึ้นลดลง และคิดว่าเศรษฐกิจไทยเหมือนเดิมเพิ่มมากขึ้น
ศูนย์วิจัยกสิกรไทยทำการสำรวจความเชื่อมั่นของครัวเรือนและผู้ประกอบการต่อเศรษฐกิจไทยในช่วงก่อนและหลังการเลือกตั้งปี 2562 โดยทำการสำรวจ 2 ครั้ง คือ 25 มี.ค. และ 3 เม.ย. 2562 พบว่า ครัวเรือนและผู้ประกอบการไทยที่ทำการสำรวจปรับเปลี่ยนมุมมองต่อเศรษฐกิจหลังการเลือกตั้ง จากส่วนใหญ่ที่ “เชื่อมั่นเพิ่มขึ้น” มาเป็น “เชื่อมั่นในระดับเดิมไม่เปลี่ยนแปลง” ไปจากช่วงก่อนการเลือกตั้ง ส่วนหนึ่งมองว่า สถานการณ์ทางการเมืองในระยะต่อไปน่าจะมีผลจำกัดต่อการดำรงชีวิตความเป็นอยู่ของตน ประกอบกับยังมีความไม่แน่นอนเกี่ยวกับการจัดตั้งรัฐบาลใหม่ ซึ่งยังต้องติดตามสถานการณ์อย่างต่อเนื่องในระยะถัดไป
แม้จำนวนคนที่ “มีความเชื่อมั่นเพิ่มขึ้น” จะมีสัดส่วนลดลงในการสำรวจครั้งที่ 2 แต่กลับให้ความสำคัญต่อการเบิกจ่ายที่ต่อเนื่องของภาครัฐมากขึ้น ซึ่งอาจจะเป็นการสะท้อนว่า ยังมีกลุ่มคนที่ให้น้ำหนักกับสิ่งที่รัฐบาลพยายามดำเนินการอยู่ในปัจจุบัน โดยเฉพาะการลงทุนในโครงสร้างพื้นฐานใหม่ๆ ซึ่งความต่อเนื่องของการลงทุนภาครัฐน่าจะเป็นการรักษาฐานความเชื่อมั่นของเศรษฐกิจไทย รวมถึงเป็นแรงประคองการเติบโตของเศรษฐกิจไทยที่สำคัญในช่วงรอยต่อทางการเมือง